钦定古今图书集成/明伦汇编/氏族典/第164卷 > 《廖用贤尚友录》 > 潘良贵
## 钦定古今图书集成/明伦汇编/氏族典/第164卷 > 《廖用贤尚友录》 > 潘良贵

按《宋史潘良贵传》：“良贵，字子贱，婺州金华人。以上舍
释褐为辟雍博士，迁秘书郎。时宰相蔡京方以爵禄
钩知名士，良贵屹然特立，亲故数为京致愿交意，良
贵正色谢绝。除主客郎中，寻提举淮南东路常平。靖
康元年，召还，赐对，良贵极言何栗、唐恪等四人不可
用，语彻于外，当国者指为狂率，黜监信州汭口排岸。”
高宗即位，召为左司谏。既见，请诛为党使叛命者。又
乞“封宗室贤者于山东、河北，以壮国体，巡幸维扬，养
兵威以图恢复。”黄潜善、汪伯彦恶其言，改除工部。良
贵以不得其言求去，主管明道宫。越数年，除提点荆
湖南路刑狱，主管江州太平观。除考功郎，迁左司。乞
补外，以直龙图阁知严州。到官两月，请祠，主管亳州
明道宫。起为中书舍人。会户部侍郎向子𬤇入见，语
言烦亵，良贵叱之退者再。高宗色变，阁门并弹之。于
是良贵求去，以集英殿修撰提举江州太平观。起知
明州。期年，除徽猷阁待制、提举亳州明道宫。既归，不
出者十年。李光得罪，良贵坐尝与通书，降二官。卒，年
五十七。